Gröhling, Branislav, minister školstva, vedy, výskumu a športu SR (2022-06-23):
Vážený pán predsedajúci, vážený pán poslanec, dovoľ, aby som ti prečítal odpoveď pána podpredsedu vlády a ministra hospodárstva, pána Sulíka. Vážený pán poslanec, navrhované opatrenia a legislatívne návrhy sú predmetom intenzívnej diskusie s dotknutými subjektmi, najmä ostatnými dotknutými ministerstvami a asociáciami podnikateľov. K jednotlivým častiam balíka REPowerEU sa aktuálne vypracovávajú riadne predbežné stanoviská Slovenskej republiky, ktoré budú v prípade novej legislatívy predmetom medzirezortného pripomienkového konania. Tieto návrhy sú postavené na štyroch pilieroch, ktorými sú – úspory energie, diverzifikácia dodávok, nahradenie fosílnych palív a urýchlenie prechodu Európy na čistú energiu a smart kombinácia investícií a reforiem. Slovenská republika rozvíja investičné náročné politiky energetickej efektívnosti a využívanie obnoviteľných zdrojov energie s cieľom naplnenia klimatickej neutrality. Návrhy REPowerEU na uniformné zvýšenie ambícií už aj tak vysokých cieľov Európskej únii sú pre obnoviteľné zdroje energie a energetickú efektívnosť, preto považuje ministerstvo hospodárstva za problematické a z pohľadu nákladovosti a aktuálnej dostupnosti potrebných technológií, resp. kapacity stavebného sektoru za ťažko realizovateľné. Sme toho názoru, že plán by sa mal na technologicky neutrálnom základe zamerať na čo najskoršie zníženie kritickej závislosti na dovoze energetických surovín z Ruska. Náležitá pozornosť by mala byť venovaná tiež krátkodobým opatreniam na posilnenie energetickej bezpečnosti a garantovanie dodávok energie. V Slovenskej republike v súčasnosti posudzujeme možnosti podpory a efektívnu realizovanosť opatrení na zabezpečenie dodávok ropy a ropných produktov, dodávok plynu na riešenie v oblasti vodíka, biometánu a tiež elektroenergetický sektor. V rámci komponentu jedna plánu obnovy a odolnosti bolo 12. mája tohto roku vyhlásená prvá výzva na podporu výstavby nových zariadení na výrobu energie, elektriny z obnoviteľných zdrojov energie a čoskoro budú vyhlásené ďalšie výzvy zamerané na modernizáciu bioplynových a vodných elektrární. Oprávnenými prijímateľmi sú podnikatelia. Na základe návrhu Európskej komisie v rámci spomínaného programu aktuálne prebiehajú v gestorstve Úradu vlády Slovenskej republiky rokovania a v Rade Európskej únie o návrhu nových kapitol spomínaného projektu a investícií financovaných z plánu obnovy a odolnosti. Cieľom má byť zníženie závislosti Slovenska na dovoze fosílnych palív z Ruska. Presná podoba možných nových reforiem investície a výziev ešte nebola schválená. Problematicky však vnímame to, že jednou z hlavných otvorených otázok rokovaní je, z akých zdrojom majú pochádzať nové finančné prostriedky určené pre tieto investície a v akom objeme. Okrem plánu obnovy a odolnosti sa podpora obnoviteľných zdrojov energie poskytuje aj z aktuálnych štrukturálnych fondov prostredníctvom Slovenskej inovačnej a energetickej agentúry. Ide predovšetkým o podporu pre domácnosti v rámci projektu Zelená domácnostiam, na ktorý bolo nedávno navýšený rozpočet o 30 mil. eur. K dispozícii sú tiež výzvy zamerané na výstavbu zariadení na využívanie obnoviteľných zdrojov energie, v ktorých sú oprávnenými prijímateľmi firmy, subjekty verejnej správy, samospráva a neziskové organizácie. Po schválení nového programu Slovensko sa ráta s pokračovaním projektu Zelená domácnostiam a tiež s ďalšou podporou rozvoja obnoviteľných zdrojov energie prostredníctvom štrukturálnych fondov. Pán poslanec, skončil som. Ak budeš chceš odpoveď, rád ti ju dám.